Christine Wiborg ville udleje sin lejlighed. I stedet stjal svindlere hendes identitet og lejede lejligheden ud flere gange - i hendes navn.

Christine Wiborg fra Århus er en af de mange, der er blevet snydt på boligmarkedet af et nu fængslet dansk par.

Hun ville leje sin lille lejlighed ud i en måned og blev kontaktet af det danske par fra Spanien.

- Jeg tog et billede af mit værelse, køkkenet, stuen og mit badeværelse, fortæller Christine Wiborg, der er studerende.

Billederne blev sendt til parret i Spanien, og derefter brugte de så billederne til at leje lejligheden ud i hendes navn. Den ene gang efter den anden endda.

Christine Wiborg fandt først ud af svindelen, da hun begyndte at få beskeder på Facebook fra folk, der gerne ville se den lejlighed, de lige havde lejet og betalt store indskud for.

- Jeg stod sammen med alle mine vener. Vi var lige blevet færdige med eksamen den dag, og jeg troede bare jeg skulle til fest. Det skulle jeg så ikke, jeg skulle ned til politiet. Så jeg var da fuldstændig i chok, fortæller hun.

Stålen identitet

Hos politiet finder Christine Wiborg ud af, at hun også har fået stjålet sin identitet.

- Der render en eller anden rundt med mit CPR-nummer og lejer min lejlighed ud på mine vegne. Udgiver sig for at være mig og skriver mit navn, når hun skriver under på ting. Det er super ubehageligt, siger hun.

Svindlerparret – en 55-årig mand og en 28-årig kvinde – blev afsløret i en anden sag om boligsvindel fredag. Kvinden blev anholdt og varetægtsfængslet. Mandag meldte manden så sig selv til politiet, og tirsdag blev han også varetægtsfængslet.

Sager fra hele landet

- Det er ret omfattende. I hvert tilfælde er der tale om forurettede i hele landet, selvom det primært er begået fra Spanien eller i Aarhus og København. Det er tale om mange lejligheder rundt omkring, der er blevet misbrugt til udlejning, og det er ret grove sager, siger fungerende politikommissær Nicki S. Pedersen fra Østjyllands Politi.

En af de mange sager omtalte TV 2 Nyhederne fredag:

Kusinerne Hannah Houlind og Nikoline Bredmose stod frem i TV 2 Nyhederne og fortalte, hvordan de var blevet franarret 28.000 kroner i depositum for en lejlighed på Ydre Østerbro i København - en lejlighed, som aldrig havde været til leje, men hvor svindleren udgav sig for at være ejer af lejligheden.

De modtog i dag nyheden om anholdelserne med glæde:

- Hvis de har gjort det mange gange før, så føler vi os ikke helt så dumme selv, siger Hannah Houlind.